**UPUTE ZA PRIJAVITELJE**

**na**

**JAVNI POZIV**

**ZA DODJELU SREDSTAVA PUTEM POKROVITELJSTVA, (SU)FINANCIRANJA MANIFESTACIJA I DRUGIH DOGAĐANJA**

**OD OPĆEG ZNAČAJA ZA TURISTIČKU ZAJEDNICU GRADA NOVI VINODOLSKI**

 **U 2025. GODINI**

Novi Vinodolski, studeni 2024. g.

**I. OKVIR ZA DODJELU FINANCIJSKIH SREDSTAVA**

Na temelju Odluke Turističkog vijeća Turističke zajednice Grada Novi Vinodolski od 27.11.2024. godine raspisuje se Natječaj za financiranje programa i projekata od interesa za opće dobro koje provode udruge, fizičke i pravne osobe. Javni poziv za dodjelu sredstava putem pokroviteljstva, (su)financiranja manifestacija i drugih događanja od općeg značaja za Turističku zajednicu Grada Novi Vinodolski u 2025. godini (dalje u tekstu: Javni poziv), s planiranim vremenom objave natječaja dana 29. studenog 2024. godine.

 Za pokroviteljstvo Turističke zajednice Grada Novi Vinodolski i (su)financiranje manifestacija i drugih događanja mogu se prijaviti pravne i fizičke osobe i to trgovačka društva, obrti, udruge, zadruge, sportski savezi, ustanove u kulturi i druge javne ustanove i umjetničke organizacije, a prijave mogu podnijeti za kulturne, sportske, zabavne, odgojno-obrazovne, humanitarne, turističke, ekološke i druge manifestacije i događanja koja su međunarodnog, državnog, regionalnog ili područnog karaktera, a koji se organiziraju u cilju zabave, informiranja te doprinose podizanju kvalitete i količini ponude na području grada Novog Vinodolskog naročito izvan turističke sezone te stvaraju prepoznatljiv imidž Novog Vinodolskog.

Prijave se mogu poslati za pokroviteljstva, manifestacije i druga događanja koja će se provoditi tijekom 2025. godine.

**II. UKUPNA VRIJEDNOST JAVNOG POZIVA**

Ukupna vrijednost ovog Javnog poziva iznosi 25.000,00 eura.

Raspon sredstava namijenjen financiranju pojedine manifestacije/događanja je od 130,00 eura do najviše 4.000,00 eura.

Okvirni broj ugovora iznosi cca. 30 ugovora.

Turistička zajednica Grada Novi Vinodolski može dodijeliti potporu najviše do 50% ukupnih troškova realizacije pojedinog događanja, a za koje TZG Novi Vinodolski ocijeni da su objektivno opravdani gledajući nužne troškove realizacije događanja

**III. FORMALNI UVJETI JAVNOG POZIVA**

Sredstva za financiranje programa/projekata udrugama i drugim potencijalnim korisnicima (dalje u tekstu: Korisnik) dodjeljivat će se uz uvjet da:

* su se svojim statutom opredijelili za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
* su uredno ispunili obveze iz svih prethodno sklopljenih ugovora o financiranju iz Proračuna Turističke zajednice Grada Novi Vinodolski i drugih javnih izvora (što se dokazuje odgovarajućom izjavom potpisanom od osobe ovlaštene za zastupanje Korisnika, ne starijom od dana objave natječaja);
* ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaj ili kazneno djelo iz članka 48. st. 2. Uredbe (što se dokazuje uvjerenjem/potvrdom nadležnog suda da se ne vodi postupak protiv osobe ovlaštene za zastupanje Korisnika koja je potpisala prijavu programa/projekta i koja je ovlaštena potpisati ugovor o financiranju, te voditelja programa/projekta, ne starijim od 6 mjeseci računajući od dana objave natječaja);
* imaju uspostavljen model dobrog financijskog upravljanja i kontrola te način sprječavanja sukoba interesa pri raspolaganju javnim sredstvima;
* imaju prikladan način javnog objavljivanja programskog i financijskog izvješća o radu za proteklu godinu;
* imaju zadovoljavajuće organizacijske kapacitete i ljudske resurse za provedbu programa/projekta
* za udruge – da su upisani u Registar udruga;

Za pokroviteljstva, (su)financiranje manifestacija i drugih događanja u iznosu do 1.300,00 eura u provjeri formalnih uvjeta neće se zahtijevati uvjerenje/potvrda nadležnog suda da se ne vodi postupak protiv osobe ovlaštene za zastupanje prijavitelja koja je potpisala prijavu i koja je ovlaštena potpisati ugovor o financiranju, te voditelja manifestacije/događanja.

**IV. PROVJERA ISPUNJAVANJA FORMALNIH UVJETA JAVNOG POZIVA**

Provjeru ispunjavanja formalnih uvjeta natječaja provodi Povjerenstvo za otvaranje prijava i pregled propisanih uvjeta Javnog poziva.

U postupku provjere ispunjavanja formalnih uvjeta provjerava se:

* je li prijava dostavljena na pravi natječaj i u zadanom roku
* je li zatraženi iznos sredstava unutar financijskih pragova postavljenih u natječaju
* jesu li dostavljeni, potpisani i ovjereni svi obvezni obrasci te
* jesu li ispunjeni drugi formalni uvjeti natječaja.

Korisnici čije prijave budu odbijene iz razloga neispunjavanja propisanih uvjeta natječaja, o toj činjenici moraju biti obaviještene pisanim putem u roku od najviše osam radnih dana od dana donošenja odluke o upućivanju prijava na ocjenjivanje Povjerenstvu za ocjenjivanje nakon čega imaju pravo narednih osam dana od dana prijema obavijesti, podnijeti prigovor pročelniku nadležnog upravnog odjela koji će u roku od pet dana od primitka prigovora odlučiti o istome, odnosno prigovor prihvatiti ili odbiti.

U slučaju prihvaćanja prigovora, prijava će biti upućena u daljnju proceduru.

**V. KRITERIJI ZA OCJENJIVANJE**

 Kriteriji za odabir odnosno dodjelu sredstava za manifestacije/događanja su slijedeći:

* usmjerenost manifestacije/događanja na neposrednu društvenu korist stvarnim potrebama u zajednici u kojoj se provodi, s naglaskom na poboljšanje ukupne turističke ponude Rivijere Novi Vinodolski,
* karakter događanja – međunarodni, regionalni, nacionalni, lokalni (kada se gleda na izvođače/sudionike programa)
* kvaliteta sadržaja – iznimna kvaliteta, kvalitetan, jednostavan
* značaj događanja za stvaranje motiva dolaska u destinaciju
* razdoblje održavanja događanja (pred i posezona 1.1.-14.6./16.9.-31.12. imaju prednost u odnosu na razdoblje glavne sezone 15.6-15.9.)
* Tradicija održavanja događanja (održivost) – koliko puta se događanje održalo
* jasno definiran i realno dostižan cilj manifestacije/događanja,
* jasno definirani korisnici manifestacije/događanja
* jasno određena vremenska dinamika i mjesto provedbe manifestacije/događanja,
* realan odnos troškova i planiranih aktivnosti manifestacije/događanja,
* kadrovska sposobnost prijavitelja za provedbu manifestacije/događanja,
* osigurano sufinanciranje manifestacije/događanja iz drugih izvora.

**VI. OCJENJIVANJE PRIJAVA KOJE SU ISPUNILE FORMALNE UVJETE JAVNOG POZIVA**

 Ocjenjivanje prijava koje su ispunile formalne uvjete javnog poziva provodi Povjerenstvo za ocjenjivanje pristiglih prijava na Javni poziv.

#  Zadaća Povjerenstva je razmotriti i ocijeniti prijave koje su ispunile formalne uvjete sukladno kriterijima koji su propisani Javnim pozivom, te dostaviti prijedlog za odobravanje sredstava Turističkom vijeću na odlučivanje.

 Nakon donošenja odluke o programima/projektima kojima su odobrena financijska sredstva, Ured Turističke zajednice Grada Novi Vinodolski će na mrežnim stranicama javno objaviti rezultate natječaja s podacima o prijaviteljima i manifestacijama/događanjima kojima su odobrena sredstva i iznosima odobrenih sredstava.

Ured TZG će u roku od 8 radnih dana od donošenja odluke o dodjeli financijskih sredstava obavijestiti Korisnike čije prijave nisu prihvaćene za financiranje o razlozima nefinanciranja.

Prijaviteljima koji su nezadovoljni odlukom o dodjeli financijskih sredstava omogućit će se pravo na prigovor. Prigovor se podnosi nadležnom Uredu TZG u pisanom obliku, u roku od 8 radnih dana od dana dostave pisane obavijesti. Prigovor mora biti obrazložen i ovjeren od osobe ovlaštene za zastupanje. Ured TZG bez odgode dostavlja prigovor na odlučivanje Turističkom vijeću TZG Novi Vinodolski.

**VII. SKLAPANJE UGOVORA O (SU)FINANCIRANJU**

Sa prijaviteljima kojima su odobrena financijska sredstva Turistička zajednica Grada Novi Vinodolski će potpisati ugovor o (su)financiranju u roku od 30 dana od dana donošenja odluke o (su)financiranju. Odobrena sredstva prijavitelju će se doznačiti najkasnije do konca 2025. godine.

Ugovor se sastoji od općih uvjeta, koji moraju biti isti za sve prijavitelje u okviru javnog poziva, i posebnog dijela.

**VIII. ZABRANA DVOSTRUKOG FINANCIRANJA**

Za pokroviteljstva, (su)financiranje manifestacija i drugih događanja koje se već financiraju iz nekog javnog izvora i po posebnim propisima - kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

Posebno se zabrana dvostrukog financiranja odnosi na manifestacije i aktivnosti koje će se (su)financirati na temelju programa javnih potreba putem drugih javnih izvora, a dokazuje se dopunjavanjem izjave.

Podnositelj zahtjeva popunjavanjem obrasca TZG 2 daje pismenu izjavu pod materijalnom i kaznenom odgovornošću o nepostojanju dvostrukog financiranja.

**IX. PRIHVATLJIVOST TROŠKOVA**

 Odobrena financijska sredstva mogu se utrošiti isključivo za aktivnosti i troškove utvrđeni ugovorom o financiranju.

Svako odstupanje u trošenju sredstava bez odobrenja Turističkog vijeća TZG Novi Vinodolski, kao nadležnog tijela, smatrati će se nenamjenskim trošenjem sredstava.

Neprihvatljivim troškovima osobito se smatraju:

* dugovi i stavke za pokrivanje gubitaka ili dugova;
* dospjele kamate;
* stavke koje se već financiraju iz javnih izvora;
* kupovina zemljišta ili građevina, osim kada je to nužno za izravno provođenje programa/projekta, kada se vlasništvo mora prenijeti na Korisnika i/ili partnere najkasnije po završetku programa/projekta;
* gubici na tečajnim razlikama;
* zajmovi trećim stranama;
* troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s nadležnim upravnim odjelom dio tih troškova može priznati kao prihvatljiv trošak);
* troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s nadležnim upravnim odjelom dio tih troškova može priznati kao prihvatljiv trošak).

**X. PRIJAVA NA JAVNI POZIV**

Prijave se dostavljaju isključivo na propisanim obrascima, koji su zajedno s Uputama za prijavitelje i ostalom natječajnom dokumentacijom, dostupni na mrežnoj stranici Turističke zajednice Grada Novi Vinodolski www.tz-novi-vinodolski.hr od datuma 29.studenog 2024. godine ili se mogu preuzeti u uredu Turističke zajednice Grada Novi Vinodolski.

 Prijave se mogu dostaviti na dva načina:

1. poštom preporučeno u zatvorenoj omotnici na adresu:

**TURISTIČKA ZAJEDNICA GRADA**

**NOVI VINODOLSKI**

 **(Prijava na Javni poziv za dodjelu sredstava putem pokroviteljstva, (su)financiranja manifestacija i drugih događanja od općeg značaja)**

**Kralja Tomislava broj 6, 51 250 Novi Vinodolski**

**- NE OTVARATI -**

ili

2. osobnom dostavom zatvorene omotnice s upisanom adresom iz točke 1. preko Ureda Turističke zajednice Grada Novi Vinodolski.

Javni poziv ostaje otvoren sve do iskorištenja sredstava osiguranih u Proračunu Turističke zajednice Grada Novi Vinodolski, a najkasnije do 28. veljače 2025. godine (u obzir dolaze i prijave s datumom otpreme pošte 28. veljače 2025. godine).

**XI. POPIS OBAVEZNIH OBRAZACA ZA PRIJAVU**

1. Obrazac prijave za Javni poziv za dodjelu sredstava putem pokroviteljstva, (su)financiranja manifestacija i drugih događanja od općeg značaja za TZ Grada Novi Vinodolski u 2025. godini (TZG 1)

2. Obrazac Izjave o nepostojanju dvostrukog financiranja (TZG 2)

3. Obrazac Izjave o urednom ispunjenju obveza iz svih prethodno sklopljenih ugovora o financiranju iz proračuna TZG Novi Vinodolski i drugih javnih izvora (TZG 3)

4. Obrazac Izjave o nekažnjavanju odnosno ne vođenju kaznenog postupka protiv osobe ovlaštene za zastupanje (TZG 4)

5. Obrazac Izjave o točnosti i istinitosti podataka (TZG 5)

Sve dodatne informacije mogu se dobiti telefonom na broj 051/244-306, odnosno e-mailom na adresi: info@tz-novi-vinodolski.hr